Philomena Wong

**Philomena (Philo) Wong** (☆  22 di december 1941 na Paradera – † 7 di maart 2023 na Aruba) tabata un maestro, poeta, escritor y declamado Arubiano. E tabata skirbi principalmente na Papiamento y ta considera parti di e generacion di poetanan Arubiano relaciona cu e revista literario *Watapana*.

## Bida
Philomena Wong a nace dia 22 di december 1941 na Paradera, Aruba, como yiu di un mama Arubiano y un tata di origen Chines. Hunto cu su rumannan el a lanta na San Nicolas, unda su famia tabatin un supermercado enfrente di "Nicolaas Store". 

Despues di completa su estudio di Mulo na Filomena College el a bay studia pa maestro na Arnhem (Hulanda). 

Na 1964 el a cuminsa su carera den enseñansa. Durante diescinco aña el a traha como maestro na Theresiaschool y despues a bira cabesante di e scol aki, siendo e prome Arubiano den e puesto aki. 

For di 1979 Wong a traha como maestro ambulante na FAVI, un organisacion pa muchanan cu limitacion visual.

Hunto cu su trabou den enseñansa, Wong tabata hopi activo den trabou di hubentud. E tabata involucra cu YMCA y tambe como lider di scouting pa mucha muhe. Na 1964, el a funda Kindervakantiewerk Aruba, un fundacion cu tabata organisa campamento pa mucha muhe hoben menos privilegia. Wong tabata presidente di e fundacion aki te na 1970.

Den añanan 1990 Wong tabata activo den politica. E tabata miembro di directiva di FESCA y a participa den eleccionnan di 1993 como candidato nr.23 riba lista di AVP, caminda el a logra 141 voto personal.  

Philomena Wong a fayece dia 7 di maart 2023 na edad di 81 aña.

## Obra literario
Durante su estudio na Hulanda, Wong a cuminsa skirbi poesia na Papiamento, su idioma materno. Na 1970 su prome poemanan a wordo publica den e revista literario Antiano *Watapana*. Mas despues su obranan a aparece den diferente antologia y revista, manera "Di Nos" (1971), "Cosecha Arubiano" (1983), “Isla di mi” (2000) y "Skol i Komunidat".

Na 1984 el a publica su prome coleccion di poesia *"Mi" ta biba den mi pensamento*, den cua e tema central ta e derecho di e individuo pa su propio existencia y balor. Den un di e poemanan e ta critica e moral dobel na cual hopi biaha muhenan den comunidad ta suheto. E buki cu a sali bou su propio maneho tabata un exito, logrando den poco tempo bende 700 ehemplar riba un poblacion di 60.000 hende. 

Na 1986 el a publica e poema epico *Na caminda pa independencia*, den cua e ta expresa su sentimentonan mixto tocante e lucha pa Aruba su status aparte dentro di Reino Hulandes.. E obra aki a wordo presenta Dia di Himno y Bandera na 1986 pa prome biaha pa medio di un declamacion acompaña pa musica y arte di movemento. E poema ta expone brevemente e "literatura indianista", na momento di trata e historia pre-colombiano di Aruba. Wong tabata mira e obra como uno educativo, cu lo por uza como punto di salida pa discusion na scol, por ehempel durante e lesnan di ciencia social. 

Na 1988 Wong a publica su poema *Abrenuncia* na un forma unico: riba un mosaico diseña pa Johnny Fingal den un tirada di 250 ehemplar. E poema aki ta yen di ironia y ta trata e reaccion di hende, ora nan mira nan mes den spiel den baño. 

Un di su poemanan mas conoci ta *Placa Mancha*, inspira riba e problematica nacional y internacional di logra placa na un manera ilegal. E poema ritmico aki, cu ta ilustra e vigor di idioma Papiamento cu e ripiticion di e palabranan *"placa placa, placa"*, el a presenta na Plaza Betico Croes pa e pareha real hulandes, principe Willem-Alexander y princesa Maxima, na 2002.

Na 1992 ta sali su coleccion *Di ta .. pa .. tabata*, den cua temanan ta oscila entre e presente (*ta*) y e pasado (*tabata*), for di su prome poema tocante e bunita 'mainta' te 'morto' y 'luto' na final. E ta un obra tristo, den cual 'bira bieu', 'perdida' y 'mortalidad' ta ocupa un luga importante. Na 1993 el a publica *Crusando Frontera / Crossing borders*, cu ta un seleccion di poema cu a sali den su prome y su di tres coleccion cu nan traduccion na ingles.

Wong tambe tabata conoci pa su talento di declamacion y tabata presenta su propio obranan na manifestacionnan cultural y literario na Aruba, Corsou y Hulanda.  Na 1993, el a wordo invita pa Women’s International Writers pa duna un presentacion na e conocido mercado di buki internacional Frankfurter Buchmesse, na Alemania. 

Ademas di poesia, Wong a skirbi cuentanan cortico y cuentanan pa mucha, cu a sali publica den e corant "Bon Dia Muchanan". El a traduci tambe dos buki di mucha di autor Jacques Thönissen pa Papiamento: na 2005 *E aventuranan di Cado Cododo* (*De avonturen van Cado Cododo*), sigui na 2008 pa *Spoki, bandido y buscadonan di oro* (*Spoken schurken en goudzoekers*). 

Na 1986 Wong a ricibi e Premio di Oro Aruba pa su logronan riba tereno di literatura y su aporte na Papiamento.

## Bibliografia
* 1983 - *"Mi" ta biba den mi pensamento* (poesia)
* 1986 - *Na caminda pa independencia*
* 1992 - *Di ta….pa….tabata* 
* 1993 - *Crusando Frontera / Crossing borders*, Charuba

## Mira tambe
* Lista di outor di Karibe Hulandes